Geheime van suksesDie Sfinks het gevra: Wat is die geheim van sukses? En die Almanak het geantwoord: Bly op datum. En die Bergspits het geantwoord: Sorg dat jy uitstyg. En die Besem het geantwoord: Vee weg alles wat in jou pad kom. En die Boek het geantwoord: Bly op die hoogte. En die Domino het geantwoord: Sorg dat jy presies weet waar jy inpas. En die Doringdraad het geantwoord: Moenie laat slaplê nie, al gaan dit ook klereskeur. En die Duim het geantwoord: Wees uniek. En die Duimspyker het geantwoord: Hou kop. En die Gebou het geantwoord: Staan stewig. En die Gom het geantwoord: Kry ‘n goeie ding en klou daaraan vas. En die Grap het geantwoord: Behou jou sin vir humor. En die Horlosie het geantwoord: Moenie agterraak nie, want dan haal jy nooit weer in nie. En die Kam het geantwoord: Behou al jou tande. En die Kamera het geantwoord: Fokus eers goed, en skiet dan. En die Knoppie het geantwoord: Druk. En die Knoop het geantwoord: Moenie los rondhang nie. En die Koeël het geantwoord: Wees blitsig. En die Koevert het geantwoord: Noem ‘n ding op sy regte naam. En die Kompas het geantwoord: Hou koers. En die Leer het geantwoord: Hou aan klim. En die Lepel het geantwoord: Bly skep. En die Mes het geantwoord: Bly skerp. En die Mikrofoon het geantwoord: Laat gedurig van jou hoor. En die Mikroskoop het geantwoord: Gee aandag aan die klein dingetjies. En die Motorenjin het geantwoord: Moet nooit lank net luier nie. (word vervolg…) Oorspronklik gepubliseer in die boek, Kwinksinnig: Taalskertse deur Johan Combrink en geïllustreer deur Piet Grobler. Uitgegee deur Tafelberg Uitgewers, 1998